Príloha č. 2
Uplatňovanie Štandardov dodržiavania zákazu segregácie vo výchove a vzdelávaní Školy a školské zariadenia 
Aj Materská škola č.27 Licince sú povinné v súlade s § 145 ods. 1 zákona č. 245/2008 Z. z. pri dodržiavaní zákazu segregácie vo výchove a vzdelávaní postupovať podľa Štandardov, ktoré vydáva a na svojom webovom sídle zverejňuje MŠVVaM SR. Tieto Štandardy dodržiavania zákazu segregácie vo výchove a vzdelávaní zaväzujú riaditeľov škôl, školských zariadení a každého pedagogického zamestnanca, odborného zamestnanca a ďalšieho zamestnanca školy k dodržiavaniu stanovených pravidiel, princípov a postupov, ktorých cieľom je podporiť vytvorenie inkluzívneho prostredia na škole, v ktorej sa každý žiak bude cítiť prijatý.

 Uplatňovanie Štandardov dodržiavania zákazu segregácie vo výchove a vzdelávaní pre školu v zmysle školského zákona znamená zavedenie a dodržiavanie pravidiel, princípov a postupov na predchádzanie segregácie, identifikáciu rizika segregácie a nápravu segregačného konania, pokiaľ bolo indikované na základe kontroly.

 Zavedenie štandardov: 
Aktualizácia školského poriadku o dodatok s názvom: Štandardy dodržiavania zákazu segregácie vo výchove a vzdelávaní. Štandardy dodržiavania zákazu segregácie vo výchove a vzdelávaní sú podľa § 145 ods. 1 školského zákona záväzné pri vypracovaní školského poriadku. Materská škola vloží formou dodatku školského poriadku v plnom znení text dokumentu zverejneného na webovom sídle ministerstva školstva s názvom Štandardy dodržiavania zákazu segregácie vo výchove a vzdelávaní[1]. Znenie dodatku je v prílohe. 

Zverejnenie aktualizovanej verzie schváleného školského poriadku školy na verejne prístupnom mieste do 28.02.2025. Oboznámenie s jeho obsahom preukázateľným spôsobom zamestnancov a zákonných zástupcov a informovanie o jeho vydaní a obsahu do 25. februára 2025.

 Identifikácia rizika segregácie: Materská škola využije na identifikáciu uplatňovania Štandardov postup uvedený v kapitole 3 „Nástroj na sebahodnotenie materskej školy“ metodického materiálu Spolu v jednej lavici[2]. MŠVVaM SR identifikuje riziko segregácie prostredníctvom Monitoringu rizika segregácie, ktorý realizuje Inštitút vzdelávacej politiky (MŠVVaM SR). 



Dodržiavanie štandardov 
Vypracovanie Plánu uplatňovania Štandardov dodržiavania zákazu segregácie (ďalej len „Plán“) do konca septembra 2025. Postup podľa znenia jednotlivých Štandardov a vypracovaného Plánu v zmysle odporúčaní v Časti B „Praktická časť“ Metodickej príručky desegregácie vo výchove a vzdelávaní znamená realizáciu preventívnych opatrení na znižovanie vzniku rizika segregačných situácií; realizáciu opatrení na odstránenie situácií s potenciálom segregácie identifikovaných v Pláne a nápravu zistených nedostatkov.

Kontrola uplatňovania Štandardov 
prostredníctvom inšpekčnej činnosti Štátnej školskej inšpekcie je indikovaná na základe Monitoringu rizika segregácie. V prípade identifikácie rizika segregácie, Štátna školská inšpekcia postupuje podľa platnej legislatívy a škole alebo školskému zariadeniu uloží opatrenia, napr. povinnosť pre riaditeľa/riaditeľku a/alebo zriaďovateľa vypracovať Plán odstránenia segregácie. 

Náprava konania: 
Návrhy riešení predchádzania a odstraňovania segregácie vo výchove a vzdelávaní sa týkajú zmien postojov a hodnotového nastavenia všetkých aktérov výchovno-vzdelávacieho procesu a príčin a problémov podľa stanovenej typológie situácií s rizikom segregácie vo výchove a vzdelávaní, v ktorých sa segregácia môže prejavovať v špecifických podmienkach SR. Prehľad rôznych dostupných metodických materiálov ministerstva školstva, vzdelávacích aktivít a podujatí, webových stránok, užitočných kontaktov a iných podporných materiálov MŠVVaM SR zverejňuje a pravidelne aktualizuje na webovom sídle ministerstva školstva v časti Desegregácia: www.minedu.sk/desegregacia.

 Uplatňovanie Štandardov slúži ako preventívne opatrenie na identifikáciu potenciálnych rizík segregácie a vytvára predpoklad pripravenosti konať smerom k odstráneniu potenciálnej segregácie, ak k nej dôjde. Pri prevencii segregácie škola uplatňuje Štandardy predovšetkým prostredníctvom vykonávania preventívnych opatrení na zníženie rizika segregácie. Tieto opatrenia sú načrtnuté v Metodickej príručke desegregácie vo výchove a vzdelávaní. 


V Licinciach 25.02.2025                 Mgr. Ildikó Tóthová  riaditeľka materskej školy

